Sønderjyske og Frederikshavn sejrede begge i fredagens kvartfinalekampe.

Efter tirsdagens overraskende Odense-sejr ude over Frederikshavn i DM-kvartfinaleserien var der lagt op til, at odenseanerne nu havde overtaget momentum i dysten mellem de to hold. Men med en imponerende 6-3-udesejr fredag aften sendte Frederikshavn i den grad Odense til tælling. Nordjyderne fører nu serien med 3-1 og er kun en enkelt sejr fra at indløse billet til semifinalen. Kampen var reelt afgjort efter de to første perioder, hvor Frederikshavn var foran med 5-0. Grundspilsvinderne fra Sønderjyske har også sat kursen mod semifinalerne. Sønderjyderne vandt fredag aften 2-1 ude over lokalrivalerne Esbjerg og fører samlet serien med 3-1. Jason Walters og Henrik Nielsen scorede gæsternes mål, mens Esbjergs Taylor Ellington reducerede 10 sekunder før slutfløjtet. I fredagens sene DM-kvartfinale tog Rødovre imod Aalborg. Sjællænderne førte inden opgøret 2-1 i kampe. Men efter en smal sejr på 1-0 er Aalborg igen med i kampen om en plads i semifinalen. Tidligere fredag aften bragte Herning sig på 4-0 i serien mod Herlev, og dermed er midtjyderne klar til semifinalerne. Der spilles bedst af syv i kvartfinalerne.